Službeni glasnik Grada Osijeka br. 8A od 29. svibnja 2024.

Na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi ( „Narodne novine“ br. 86/08, 61/11 i 112/19), članka 34. stavka 1. točke 15. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21 i 5/21-pročišćeni tekst), na prijedlog pročelnika Upravnog odjela za gospodarstvo te nakon savjetovanja s Povjerenikom Sindikalne podružnice gradske uprave Grada Osijeka, Gradonačelnik Grada Osijeka 29. svibnja 2024., donosi

P R A V I L N I K

o unutarnjem redu Upravnog odjela za gospodarstvo

I.	OPĆE ODREDBE
Članak 1.

	Ovim se pravilnikom utvrđuje unutarnje ustrojstvo Upravnog odjela za gospodarstvo (u daljnjem tekstu: Upravni odjel), nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad Upravnog odjela u skladu sa Statutom i općim aktima Grada Osijeka.

Članak 2.

	U odredbama Pravilnika o unutarnjem redu Upravnog odjela riječi i pojmovni sklopovi koji imaju rodno značenje bez obzira jesu li korišteni u muškom ili ženskom rodu, odnose se na jednak način na muški i ženski rod.
	U rješenjima kojima se odlučuje o pravima, obvezama i odgovornostima službenika i namještenika, kao i u potpisu pismena te na uredskim natpisima, naziv radnog mjesta navodi se u rodu koji odgovara spolu službenika, odnosno namještenika raspoređenog na radno mjesto.

II.	UNUTARNJE USTROJSTVO 

Članak 3. 

Unutar Upravnog odjela obavljaju se stručni, administrativni i drugi poslovi u svezi izrade i provođenja strateških i operativnih programa poticanja razvoja lokalnog gospodarstva. 
Obavljaju se poslovi stručne pripreme materijala i akata unapređenja i razvoja programa olakšica i poticaja razvoja malog gospodarstva kao i stručne pripreme materijala i akata vezanih uz financijske i druge potpore poduzetništvu koje dodjeljuje Grad Osijek. Radi se na unapređenju i promidžbi poslovnog okruženja grada radi privlačenja poduzetnika i investitora te se daju podrške pojedinačnim investitorima u smislu pravodobnog i profesionalnog pružanja svih potrebnih informacija. Planiraju se strategije razvoja gospodarskih zona te upravljanja i gospodarenja zemljištem u gospodarskim zonama. Obavljaju se stručne pripreme najsloženijih materijala i akata vezanih uz programe razvoja gospodarskih zona grada Osijeka i programa poticanja ulaganja na području grada Osijeka. 
Koordiniraju se i prate poslovanja trgovačkih društava u vlasništvu/suvlasništvu Grada Osijeka i izrađuju potrebne informacije i izvješća za upravna i izvršna tijela gradske vlasti. Pripremaju se stručni materijali i akti vezani uz potpore projektima podrške i razvoja poduzetničke infrastrukture. Primjenjuju se i provode opći i drugi akti iz područja ruralnog razvoja, poljoprivrede i turizma te se prati i izvještava o provedenim aktivnostima. Stručno se pripremaju materijali vezani uz program trošenja sredstava od prodaje, zakupa i koncesije poljoprivrednog zemljišta u vlasništvu države na području grada Osijeka. Uspostavljaju se poslovni kontakti i predstavljanja trgovačka društava vlasništvu/suvlasništvu Grada Osijeka sa zainteresiranim stranama s ciljem unapređenja i širenja njihova poslovanja i novog zapošljavanja. Radi se na podizanju razine gospodarske aktivnosti na području Grada kao i povezivanju i predstavljanju poduzetnika koji posluju na području Grada Osijeka sa zainteresiranim stranama s ciljem unapređenja i širenja njihova poslovanja, novog zapošljavanja te podizanja razine gospodarske aktivnosti na području Grada. Pripremaju se i provode opći i drugi akti vezani uz ugostiteljsku djelatnost. Predlaže se i provodi sufinanciranje programa udruga neprofitnog poduzetništva. Po potrebi unutar Upravnog odjela obavlja se i rad sa strankama. Obavljaju se informatički i drugi poslovi iz nadležnosti Upravnog odjela. 
Za obavljanje poslova iz djelokruga Upravnog odjela ustrojena je unutarnja ustrojstvena jedinica:
1. Odsjek za informatiku

1. Odsjek za informatiku

Članak 4.

U Odsjeku za informatiku (u daljnjem tekstu: Odsjek) obavljaju se poslovi vezani za razvoj i unapređenje informatizacije i informatičke djelatnosti te pružanje informatičkih usluga za potrebe gradske uprave, mjesne samouprave i vijeća nacionalnih manjina, poslovi telefonije, nadzora i ostali multimedijalni projekti. Obavljaju se poslovi vezani za pravilan rad i održavanje računala i računalne opreme potrebnih za rad gradske uprave, poslovi vezani uz podršku korisnicima, poslovi vezani za izradu, izmjenu, nabavu te održavanje informatičkog sustava, organiziranja i koordiniranja informatičke edukacije službenika i namještenika, kao što su: održavanje komponenti i uređaja multimedijske opreme, računalnog hardvera (poslužitelji, radne stanice, osobna računala), perifernih uređaja, komunikacijske i mrežne opreme i instalacija; instalacija i redovito ažuriranje softvera; nadzor rada mreže i informacijskih sustava; pružanje tehničke pomoći zaposlenicima; pomoć u organizaciji i postavljanju multimedijske i računalne opreme za sastanke, prezentacije i ostala službena događanja Grada.

III.	SISTEMATIZACIJA RADNIH MJESTA

Članak 5.

	Radna mjesta u Upravnom odjelu su:

1. NAZIV RADNOG MJESTA: PROČELNIK UPRAVNOG ODJELA 

OSNOVNI PODACI O RADNOM MJESTU:
· KATEGORIJA RADNOG MJESTA: I. KATEGORIJA
· POTKATEGORIJA RADNOG MJESTA: GLAVNI RUKOVODITELJ
· KLASIFIKACIJSKI RANG: 1.

BROJ IZVRŠITELJA: 1

OPIS POSLOVA RADNOG MJESTA: 
- 	planira, organizira, usklađuje i vodi te odgovara za rad Upravnog odjela te razvija nove koncepte i sudjeluje u rješavanju strateških pitanja (25 %)
- 	koordinira obavljanje svih poslova, donosi i potpisuje rješenja i druge akte i materijale Upravnog odjela (10 %)
- 	uspostavlja i održava kontakte s predstavnicima državnih i drugih tijela, jedinica lokalne samouprave i drugim institucijama te pravnim osobama u planiranju i provedbi zajedničkih projekata iz nadležnosti Upravnog odjela (20 %)
- 	doprinosi razvoju novih projekata te neposredno organizira i koordinira pripremu i izvođenje programa i projekata iz djelokruga rada Upravnog odjela od posebnog značaja za Grad (20 %)
- 	raspoređuje poslove i zadatke na službenike Upravnog odjela (15 %)
- 	brine o zakonitom i pravovremenom izvršavanju poslova te obavlja i druge poslove za potrebe Upravnog odjela (10 %).

OPIS RAZINE STANDARDNIH MJERILA

POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke, najmanje pet godina radnog iskustva na odgovarajućim poslovima, organizacijske sposobnosti i komunikacijske vještine potrebne za uspješno upravljanje Upravnim odjelom, položen državni ispit II. razine i poznavanje rada na računalu.

SLOŽENOST POSLOVA: najviša razina složenosti poslova koja uključuje planiranje, vođenje i koordiniranje poslova upravnog tijela, doprinos razvoju novih koncepata u radu upravnog tijela te rješavanje strateških ciljeva upravnog tijela.

SAMOSTALNOST U RADU: stupanj samostalnosti koji uključuje samostalnost u radu i odlučivanju o najsloženijim stručnim pitanjima, ograničenu samo općim smjernicama vezanim uz utvrđenu politiku upravnog tijela.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stalna stručna komunikacija unutar i izvan upravnog tijela, s jedinicama lokalne i područne (regionalne) samouprave, nadležnim ministarstvima i drugim organizacijama koja je od utjecaja za provedbu plana i programa upravnog tijela.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje najvišu materijalnu, financijsku i odgovornost za zakonitost rada i postupanja, uključujući široku nadzornu i upravljačku odgovornost. Najviši stupanj utjecaja na donošenje odluka koje ima znatan učinak na određivanje politike i njenu provedbu.

2. NAZIV RADNOG MJESTA: ZAMJENIK PROČELNIKA UPRAVNOG TIJELA 

OSNOVNI PODACI O RADNOM MJESTU:
· KATEGORIJA RADNOG MJESTA: I. KATEGORIJA
· POTKATEGORIJA RADNOG MJESTA: VIŠI RUKOVODITELJ
· KLASIFIKACIJSKI RANG: 2.

BROJ IZVRŠITELJA: 1

OPIS POSLOVA RADNOG MJESTA: 
- 	zamjenjuje pročelnika u obavljanju poslova koje mu povjeri pročelnik u slučaju njegove odsutnosti ili spriječenosti (20 %)
- 	obrađuje najsloženija stručna pitanja i o njima daje svoja mišljenja i prijedloge pročelniku i dužnosnicima (30 %)
- 	obavlja i koordinira poslove u pojedinom području iz djelokruga Upravnog odjela koje mu povjeri pročelnik (15 %)
- 	sudjeluje u izradi smjernica za izradu strateških dokumenata, normativnih i drugih akata iz djelokruga Upravnog odjela po nalogu pročelnika (20 %)
- 	sudjeluje u izradi planova i izvješća o radu Upravnog odjela i prati ostvarivanje planova rada te izvješćuje pročelnika o njihovom ostvarivanju te obavlja i druge poslove i zadatke koje mu povjeri pročelnik (15 %).

OPIS RAZINE STANDARDNIH MJERILA 

POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke, najmanje pet godina radnog iskustva na odgovarajućim poslovima, organizacijske sposobnosti i komunikacijske vještine potrebne za uspješno upravljanje Upravnim odjelom, položen državni ispit II. razine i poznavanje rada na računalu.

SLOŽENOST POSLOVA: planiranje, vođenje i koordiniranje poslova iz nadležnosti gospodarstva, pruža potporu pročelniku u osiguravanju pravilne primjene propisa i mjera iz nadležnosti Grada u području gospodarstva, daje smjernice u rješavanju strateški važnih zadaća.

SAMOSTALNOST U RADU: stupanj samostalnosti koji uključuje samostalnost u radu koja je ograničena povremenim nadzorom i pomoći nadređenog pri rješavanju složenih stručnih problema.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: svakodnevna stručna komunikacija unutar i izvan Upravnog odjela u svrhu pružanja savjeta te prikupljanja ili razmjene važnih informacija. 

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje visoku odgovornost za zakonitost rada i postupanja unutar Upravnog odjela iz područja gospodarstva, odgovornost za materijalna i financijska sredstva do određenog iznosa te izravna odgovornost za rukovođenje odgovarajućim unutarnjim ustrojstvenim jedinicama.

3.	NAZIV RADNOG MJESTA: VIŠI STRUČNI SURADNIK

OSNOVNI PODACI O RADNOM MJESTU: 
-	KATEGORIJA RADNOG MJESTA: II. KATEGORIJA
-	POTKATEGORIJA RADNOG MJESTA: VIŠI STRUČNI SURADNIK
-	KLASIFIKACIJSKI RANG: 6.

BROJ IZVRŠITELJA: 1

OPIS POSLOVA RADNOG MJESTA: 
-	proučava i stručno obrađuje složena pitanja i predmete te vodi i koordinira poslove iz područja ruralnog razvoja i poljoprivrede (30 %)
-	sudjeluje u izradi materijala i akata te informira i provodi aktivnosti u vezi sa Zakonom o poljoprivrednom zemljištu, o davanju u zakup neizgrađenog građevinskog zemljišta u poljoprivredne svrhe (25 %)
-	informira i provodi aktivnosti vezane uz elementarne nepogode te rad sa strankama (10 %)
-	inicira projektne prijedloge nadležnog odjela za pripremu i provedbu programa i projekata iz područja ruralnog razvoja (15 %)
- 	surađuje s odgovarajućim institucijama, prati tijek ostvarivanja programa i projekata iz djelokruga rada Upravnog odjela iz područja gospodarstva i poduzetništva te o tome izrađuje odgovarajuće analitičke materijale, te obavlja druge stručne poslove po nalogu rukovodećeg službenika (20 %)

OPIS RAZINE STANDARDNIH MJERILA

POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti, najmanje jedna godina radnog iskustva na odgovarajućim poslovima, položen državni ispit II. razine i poznavanje rada na računalu.

SLOŽENOST POSLOVA: stupanj složenosti koji uključuje suradnju u izradi akata iz djelokruga rada Upravnog odjela, rješavanje složenih upravnih i drugih predmeta te rješavanje problema uz upute i nadzor rukovodećeg službenika.

SAMOSTALNOST U RADU: stupanj samostalnosti koji uključuje češći nadzor te opće i specifične upute rukovodećeg službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: obavlja česte kontakte unutar i izvan Upravnog odjela u svrhu prikupljanja ili razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti za materijalne resurse povjerene za obavljanje poslova te pravilnu primjenu utvrđenih postupaka i metoda rada te provedbu pojedinačnih odluka.

Odsjek za informatiku

4.	NAZIV RADNOG MJESTA: VODITELJ ODSJEKA

OSNOVNI PODACI O RADNOM MJESTU:
· KATEGORIJA RADNOG MJESTA: I. KATEGORIJA
· POTKATEGORIJA RADNOG MJESTA: VIŠI RUKOVODITELJ
· KLASIFIKACIJSKI RANG: 3.

BROJ IZVRŠITELJA: 1

OPIS POSLOVA RADNOG MJESTA: 
- 	planira, vodi i koordinira poslove u vezi s potrebama upravnih tijela Grada te poduzima radnje na izradi, izmjeni, nabavi i održavanju informatičkog sustava Grada (35 %)
-	izrađuje financijske planove, plan nabave te prati stanje proračunskih sredstava vezanih za Odsjek i planira njihovu potrošnju, izrađuje akte iz nadležnosti Odsjeka (30 %)
-	proučava i stručno obrađuje najsloženija pitanja iz djelokruga Odsjeka te sudjeluje u izradi programa razvoja informatike i drugih stručnih materijala vezanih za ovo područje (20 %)
-	obavlja i druge poslove iz nadležnosti Odsjeka po nalogu nadređenog službenika (15 %).

OPIS RAZINE STANDARDNIH MJERILA

POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke, najmanje pet godina radnog iskustva na odgovarajućim poslovima, položen državni ispit II. razine i znanje rada na računalu.

SLOŽENOST POSLOVA: stupanj složenosti koji uključuje planiranje, vođenje i koordiniranje povjerenih poslovima, pružanje potpore pročelniku u osiguranju pravilne primjene propisa i mjera te davanje smjernica u rješavanju strateški važnih zadaća.

SAMOSTALNOST U RADU: stupanj samostalnosti koji uključuje povremeni nadzor i pomoć pročelnika pri rješavanju složenih stručnih problema.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj komunikacije koji uključuje kontakte unutar i izvan upravnog tijela u svrhu pružanja savjeta, prikupljanja i razmjene informacija.

STUPANJ ODGOVORNOSTI I UTJECAJ NA DONOŠENJE ODLUKA: stupanj odgovornosti koji uključuje visoku odgovornost za zakonitost rada i postupanja, odgovornost za materijalna i financijska sredstva do određenog iznosa te izravnu odgovornost za rukovođenje Odsjekom.

5.	NAZIV RADNOG MJESTA: REFERENT 1. - INFORMATIČKI REFERENT

OSNOVNI PODACI O RADNOM MJESTU:
-	KATEGORIJA RADNOG MJESTA: III. KATEGORIJA 
-	POTKATEGORIJA RADNOG MJESTA: REFERENT
-	KLASIFIKACIJSKI RANG: 11.

BROJ IZVRŠITELJA: 1

OPIS POSLOVA RADNOG MJESTA: 
-	pokreće i prati rad i trenutno stanje na informatičkim sustavima, bilježi i prenosi zapažanja nadležnim osobama te intervenira u potrebnim situacijama (30 %)
-	vodi brigu o izvođenje rutina za zaštitu i sigurnost podataka te obavlja poslove instalacije aplikacija, instalacije računala i ostale hardverske poslove te umrežavanja (35 %)
-	obavlja poslove administratora za mobilnu telefoniju, vodi evidenciju o mobitelima i računima te radi mjesečne izvještaje o potrošnji koje prosljeđuje svakom djelatniku (20 %)
-	obavlja i druge poslove iz nadležnosti Odsjeka po nalogu nadređenog službenika (15 %).

OPIS RAZINE STANDARDNIH MJERILA

POTREBNO STRUČNO ZNANJE: srednja stručna sprema struke tehničara za računalstvo, najmanje jedna godina radnog iskustva na odgovarajućim poslovima, položen državni ispit I. razine i znanje rada na računalu.

SLOŽENOST POSLOVA: stupanj složenosti koji uključuje jednostavne i uglavnom rutinske poslove koji zahtijevaju primjenu različitih postupaka, metoda rada i stručnih tehnika vezanih uz rješavanje prvenstveno informatičkih postupaka.

SAMOSTALNOST U RADU: poslove obavlja uz stalni nadzor i upute nadređenog službenika.

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stupanj stručnih komunikacija koji uključuje svakodnevnu komunikaciju sa službenicima gradske uprave.

STUPANJ ODGOVORNOSTI I UTJECAJ NA DONOŠENJE ODLUKA: odgovara za materijalne resurse s kojima službenik radi te pravilnu primjenu izričito propisanih postupaka, metoda rada i stručnih tehnika.

IV.	OSTALA PITANJA OD ZNAČENJA ZA RAD UPRAVNOG ODJELA

Članak 6.

	U obavljanju poslova i zadataka iz djelokruga Upravnog odjela, službenici i namještenici imaju prava, obveze i odgovornosti u skladu sa zakonom, općim aktima tijela Grada te ovim pravilnikom.

Članak 7.

	Osim lakih povreda službene dužnosti propisanih zakonom, lake povrede službene dužnosti su:
1. bez opravdanog razloga neizvršavanje naloga i naputaka za rad koje pročelniku daje  gradonačelnik i zamjenik gradonačelnika odnosno službenicima i namještenicima  pročelnik upravnog odjela, kao i neizvršavanje naloga bez opravdanog razloga u zadanom roku
1. nedolično ponašanje prema čelniku tijela, nadređenom i drugim službenicima i namještenicima
1. nekorektan odnos prema drugim službenicima i namještenicima
1. nesavjesno, neodgovorno i nemarno obavljanje povjerenih poslova
1. odbijanje pružanja stručne pomoći nadređenog službenika drugim, posebno novoprimljenim službenicima i namještenicima
1. iznošenje neistina o drugim zaposlenicima koje mogu štetiti ugledu i dostojanstvu zaposlenika ili ugledu gradske uprave
1. neracionalno korištenje telefona, interneta i drugih povjerenih sredstava rada
1. utvrđena razina alkohola u krvi viša od 0,0 g/kg odnosno više od 0,0 miligrama u litri izdahnutog zraka za vrijeme radnog vremena
1. odbijanje podvrgavanja službenika i namještenika alkotestu za vrijeme radnog vremena
1. pušenje, odnosno upotreba duhanskih proizvoda u službenim prostorijama gradske uprave.
Lake povrede službene dužnosti iz prethodnog stavka, točke 4., odnose se na osobito blage slučajeve djela koja sadržavaju obilježja nekih od teških povreda službene dužnosti propisanih u članku 46. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11 i 112/19), ako osoba ovlaštena za pokretanje postupka zbog teške povrede službene dužnosti procijeni da nije svrhovito pokretati postupak zbog teške povrede službene dužnosti. 

Članak 8.

Službenici i namještenici Upravnog odjela obvezni su tajne podatke, koji su kao takvi utvrđeni zakonom ili drugim propisom ili općim aktom, za koje su saznali obavljajući poslove i zadatke njihovog radnog mjesta ili ako su na bilo koji način u vezi s radom u Gradu Osijeku došli u kontakt s istim, čuvati na način propisan zakonom odnosno ne smiju ih priopćavati niti učiniti dostupnim neovlaštenim osobama.

Članak 9. 

U upravnom postupku postupa službenik u čijem opisu poslova je vođenje tog postupka ili rješavanje o upravnim stvarima.
Službenik koji je ovlašten za rješavanje u upravnim stvarima ovlašten je i za vođenje postupka koji prethodi rješavanju upravne stvari.

Članak 10.

Pročelnik Upravnog odjela je dužan obavljanje poslova i zadataka iz djelokruga Upravnog odjela organizirati na način koji osigurava efikasno i racionalno ostvarivanje cilja i svrhe zbog kojih je Upravni odjel osnovan.

V. 	PRIJELAZNE I ZAVRŠNE ODREDBE

Članak 11. 

	Službenici i namještenici zatečeni u radu Upravnog odjela na dan stupanja na snagu ovog pravilnika nastavljaju raditi na svojim dosadašnjim radnim mjestima te zadržavaju plaću i druga prava prema dotadašnjim rješenjima.
	Rješenje o rasporedu na radno mjesto odnosno rješenje o stavljanju na raspolaganje, sukladno odredbama zakona i pravilnika, donosi se u roku od dva mjeseca od stupanja na snagu ovoga pravilnika o unutarnjem redu.

Članak 12.

	Stupanjem na snagu ovog pravilnika prestaje važiti Pravilnik o unutarnjem redu Upravnog odjela za gospodarstvo (Službeni glasnik Grada Osijeka br. 19/22 i 11/23).

Članak 13. 

	Ovaj pravilnik stupa na snagu 31. svibnja 2024.

KLASA: 024-03/24-01/18
URBROJ: 2158-1-02-24-5
Osijek, 29. svibnja 2024.

